b'\n_START_ARTICLE_\nV\xc3\xa4h\xc3\xa4-Huilu\n_START_SECTION_\nMaantieto\n_START_PARAGRAPH_\nNykyisen j\xc3\xa4rven paikalla sijaitseva avosuo on kilometrin pituinen ja sen luoteisp\xc3\xa4\xc3\xa4ss\xc3\xa4 suo jatkuu metsittyneen\xc3\xa4 suona. Koko suon pituudelta on kaivettu yksi kuivatusoja, joka yhtyy Iso-Huilusta laskevaan laskuojaan. Oja jatkaa Osonojana ja muuttuu alajuoksulla Kovelinojaksi ennen yhtymist\xc3\xa4\xc3\xa4n Harjunp\xc3\xa4\xc3\xa4njokeen Kaasmarkussa Ulvilassa._NEWLINE_Mittaamalla vuoden 1856 Kalmbergin kartastosta j\xc3\xa4rven mittoja, voidaan mittakaavan avulla saada summittainen k\xc3\xa4sitys j\xc3\xa4rven silloisista mitoista. Kartassa j\xc3\xa4rvell\xc3\xa4 on sama muoto kuin nykyisell\xc3\xa4 suolla. J\xc3\xa4rvi olisi Kalmbergin kartan mukaan noin 1,1 kilometri\xc3\xa4 pitk\xc3\xa4 ja 200 metri\xc3\xa4 leve\xc3\xa4.\n_START_SECTION_\nHistoriaa\n_START_PARAGRAPH_\nSilloisen Kokem\xc3\xa4en ja nykyisen Harjavallan Niuttalasta kotoisin oleva Jacob Hermu ja muut hankkeen osalliset anoivat vuonna 1816 lupaa kuivattaa V\xc3\xa4h\xc3\xa4-Huiluj\xc3\xa4rven. P\xc3\xa4\xc3\xa4t\xc3\xb6s annettiin vuonna 1825, jonka j\xc3\xa4lkeen j\xc3\xa4rvi on kuivatettu avosuoksi. My\xc3\xb6s Iso-Huiluj\xc3\xa4rven kuivatusp\xc3\xa4\xc3\xa4t\xc3\xb6ksess\xc3\xa4 on samat p\xc3\xa4iv\xc3\xa4m\xc3\xa4\xc3\xa4r\xc3\xa4t._NEWLINE_Hermun anomuksessa j\xc3\xa4rve\xc3\xa4 kutsuttiin "V\xc3\xa4h\xc3\xa4-Huiluj\xc3\xa4rveksi". Kalmbergin kartastosa 1855-56 j\xc3\xa4rven nimi kirjoitettiin "W\xc3\xa4h\xc3\xa4j\xc3\xa4rvi" ja sen vieress\xc3\xa4 ollutta Iso-Huilua taas "Huiluj\xc3\xa4rvi".'